Komisijas ziņojums Eiropas Parlamentam un Padomei - Honkongas īpašās pārvaldes apgabals (SAR) – 2006. gada ziņojums /* COM/2007/0341 galīgā redakcija */





[pic] | EIROPAS KOPIENU KOMISIJA | Briselē, 20.6.2007 COM(2007) 341 galīgā redakcija KOMISIJAS ZIŅOJUMS EIROPAS PARLAMENTAM UN PADOMEI Honkongas īpašās pārvaldes apgabals (SAR) – 2006. gada ziņojums KOMISIJAS ZIŅOJUMS EIROPAS PARLAMENTAM UN PADOMEI Honkongas īpašās pārvaldes apgabals ( SAR ) – 2006. gada ziņojums Tūlīt pēc Honkongas nodošanas Ķīnas valdījumā 1997. gadā Komisija savā paziņojumā (1997 COM 171) pauda apņemšanos sniegt gada ziņojumu par notikumiem Honkongas īpašās pārvaldes apgabalā. Šis ir devītais šāda veida paziņojums. Honkonga ir nozīmīgs partneris ES; tām ir kopīgas vērtības un intereses ekonomikas, reglamentējošajā, izglītības, sociālajā un kultūras jomā. Attiecības starp ES un Honkongu kopš 1997. gada minētajās jomās turpina pilnveidoties, un tās joprojām ir praktiskas un balstās uz abpusējām interesēm. Politiskie un konstitucionālie notikumi Galvenā izpildpersona Donald Tsang jau 2006. gada janvārī pirmo reizi kopš stāšanās amatā 2005. gadā īstenoja būtiskākās izmaiņas valdības sastāvā. Joseph Wong iecēla par tirdzniecības, rūpniecības un tehnoloģiju ministru, John Tsang –– par galvenās izpildpersonas biroja vadītāju, bet Denis Yue – par civildienesta vadītāju. Jūlijā īpašās pārvaldes apgabala valdība izdeva apspriežu dokumentu par turpmākajiem pasākumiem politiskajā darbībā civildienestā. Lai palīdzētu sekretāriem politiskajā darbā, tā ierosināja izveidot divus jaunus politiskos amatus – biroja direktora vietniekiem un biroja direktora asistentiem. Apspriedes beidzās 2006. gada novembrī, un jaunā valdība, paredzams, paziņos savu lēmumu 2007. gada pirmajā pusē. Pēc tam, kad 2005. gada decembrī valdības priekšlikumi konstitucionālajai reformai likumdošanas padomē tika noraidīti, attiecības ar demokrātiskajiem likumdošanas padomes locekļiem un politiskajām partijām 2006. gada sākumā saglabājās saspringtas. Martā „45. panta interešu grupa” izveidoja Pilsoņu partiju, kuras biedri galvenokārt bija juristi un akadēmisko aprindu pārstāvji, tostarp seši likumdošanas padomes locekļi Audrey Eu vadībā. Šī jaunā partija atbalsta strauju pāreju uz vispārējām vēlēšanām, sociālo taisnīgumu un minimālās algas un standarta darba laika ieviešanu. Visu 2006. gadu tika ziņots par iekšējām cīņām Demokrātiskajā partijā (lielākā no demokrātiju atbalstošajām partijām). Tās vadītājs Lee Wing Tat 2006. gada decembrī atkāpās, atdodot savu vietu citam likumdošanas padomes loceklim Albert Ho . Donald Tsang oktobrī sniedza likumdošanas padomei savu otro politisko uzrunu par atlikušo termiņa daļu galvenās izpildpersonas amatā (līdz 2007. gada 30. jūnijam). Tajā jo īpaši bija uzsvērti pasākumi tādu jautājumu risināšanai, kas saistīti ar sabiedrības arvien pieaugošajām bažām par vides problēmām. Tsang neminēja priekšlikumus par preču un pakalpojumu nodokli un noliedza, ka tuvākajā laikā tiks pieņemti tiesību akti saistībā ar minimālo algu, tādējādi tiekot kritizēts, jo minēto uzskatīja par mēģinājumu izvairīties no strīdīgu jautājumu risināšanas atlikušajā pilnvaru termiņa laikā. Komentētāji vienprātīgi atzina, ka Donald Tsang 2007. gada marta vēlēšanās atkārtoti ievēlēs galvenās izpildpersonas amatā, lai gan 2006. gada decembrī viņš vēl nebija izvirzījis savu kandidatūru. Pēc vairāku mēnešu ilgām pārdomām Anson Chan septembrī paziņoja, ka viņa nekandidēs vēlēšanās uz galvenās izpildpersonas amatu. Demokrātiskās partijas visbeidzot vienojās par vienu kopīgu kandidātu, proti, Alan Leong, advokātu un Pilsoņu partijas pārstāvi likumdošanas padomē. Galvenās izpildpersonas nominēšanas komitejas vēlēšanās, kas notika 10. decembrī, no 800 minētajā komitejā esošajām vietām 134 ieguva demokrāti, tādējādi pārsniedzot obligāto minimumu – 100 balsis, kas vajadzīgas, lai sekmīgi nominētu kandidātu galvenās izpildpersonas vēlēšanām, tādējādi palielinot iespējas izvirzīt Leong kandidatūru. Būtiski rezultāti attiecībā uz vispārējo vēlēšanu ieviešanu 2006. gadā netika panākti, lai gan joprojām notiek aktuālas sarunas, ko plaši atspoguļo plašsaziņas līdzekļi. Īpašās pārvaldes apgabala valdības 2005. gada beigās ierosinātie priekšlikumi neguva pietiekamu atbalstu, lai likumdošanas padome tos apstiprinātu. Tā ierosināja nedaudz paplašināt likumdošanas padomi un vēlēšanu komiteju galvenās izpildpersonas ievēlēšanai. Pēc šīs neveiksmes Donald Tsang nepārprotami paziņoja, ka īpašās pārvaldes apgabala valdība līdz likumdošanas padomes vēlēšanām 2008. gadā vairs neierosinās priekšlikumus konstitucionālajai reformai, tādējādi jebkādas oficiālas divpusējas sarunas 2006. gadā tika atliktas. Paredzams, ka Stratēģiskās attīstības komisija publicēs jaunu ziņojumu 2007. gada sākumā, kurā noteiks iespējas un iespējamos darbību veidus attiecībā uz plašākām vēlēšanām. Tomēr diskusijas sabiedrībā turpinās. Tādi politiķi kā iepriekšējais galvenais sekretārs Anson Chan , iepriekšējais sekretārs drošības jautājumos Regina Ip , kā arī Honkongas Katoļu baznīcas kardināls Joseph Zen iesaistījās sabiedriskajās diskusijās par notikumiem politikā, aicinot rīkot vispārējas vēlēšanas; daudzi kā termiņu minēja 2012. gada galvenās izpildpersonas vēlēšanas. Demokrātiskās politiskās partijas, tostarp demokrātiskā grupa LegCo , tagad aicina rīkot pilnībā vispārējas vēlēšanas, lai 2012. gadā tieši ievēlētu galveno izpildpersonu. Neatkarīgu, 2006. gadā veiktu sabiedriskās domu aptauju rezultāti liecināja, ka aptuveni 60% Honkongas iedzīvotāju atbalsta un cer uz turpmāku virzību uz demokrātiju un vispārējām vēlēšanām. Apvienoto Nāciju Cilvēktiesību komiteja 2006. gada 31. martā sniedza noslēguma apsvērumus par Honkongas īpašās pārvaldes apgabalu saistībā ar Starptautisko paktu par civilajām un politiskajām tiesībām ( ICCPR ). Tā paziņoja, ka jāveic visi vajadzīgie pasākumi, lai likumdošanas padomi ievēlētu vispārējās un vienlīdzīgās vēlēšanās, un aicināja Honkongas īpašās pārvaldes apgabalu gada laikā sniegt informāciju par turpmākajiem pasākumiem, kas veikti, ievērojot komitejas ieteikumus. Eiropas Savienība atbalsta demokrātiju visā pasaulē kā labāko līdzekli leģitīmas, stabilas, atbildīgas un pārskatāmas valdības izveidei, tiesību un brīvību aizsardzībai un tiesiskuma uzturēšanai. ES atbalsta drīzu un būtisku virzību uz galīgo mērķi – vispārējām vēlēšanām Honkongā, kā noteikts pamatlikumā un atbilstīgi Honkongas iedzīvotāju vēlmēm. Komisija iepriekšējos gada ziņojumos, jo īpaši 2004. un 2005. gada ziņojumā, ir plaši iztirzājusi Honkongas konstitucionālo attīstību un īpašā administratīvā reģiona pamatlikuma interpretācijas Nacionālajā Tautas kongresā. Minētajās debatēs ir bijušas norādes par Ķīnas valdības interesēm Pekinā un – izrietoši – spiedienu uz īpašās pārvaldes apgabala valdību. Ķīnas vadītāji aicināja sākt konstruktīvas diskusijas, lai panāktu vienošanos par īpašās pārvaldes apgabala demokrātisko attīstību saskaņā ar pamatlikumu. Tomēr Komisija atzīst, ka kopumā princips „viena valsts, divas sistēmas” ir ticis ievērots un sekmīgi darbojas Honkongas iedzīvotāju labā. ES atbalsta minēto principu un jo īpaši to, lai tiktu ievērotas pamatlikumā ietvertās cilvēktiesības un personas brīvības, uz kurām ir tiesības Honkongas īpašās pārvaldes apgabala iedzīvotājiem. Ir būtiski, lai īpašās pārvaldes apgabals saglabātu lielu autonomiju ekonomikas, tirdzniecības, fiskālajos, finanšu un normatīvajos jautājumos un Honkongas iedzīvotāji varētu izmantot savas tiesiskās sistēmas, kā arī neatkarīgu tiesiskumu, personu īpašumtiesības, vārda brīvību un tirgus ekonomikas sistēmas. Notikumi ekonomikā, tirdzniecībā un nozaru jautājumi Pirmajos trīs 2006. gada ceturkšņos Honkongas ekonomika turpināja strauji pieaugt – kontinentālās Ķīnas ekonomika nodrošināja ilgstošu pieaugumu preču un pakalpojumu nozarēs; ieguldījumu izdevumi kopumā palika nemainīgi; īpašumu tirgus saglabājās stabils; savukārt darba tirgū notika uzlabojumi, bezdarbam samazinoties līdz zemākajam līmenim pēdējo piecu gadu laikā. Paralēli spēcīgam vietējam pieprasījumam bija vērojama patēriņa cenu inflācija. Honkongas ekonomikas rādītāji ir šādi: IKP pieaugums | Inflācijas līmenis | Bezdarba līmenis | Pakalpojumi procentuālā izteiksmē no IKP | 2005. g. | 7,3% | 1% | 5,6% | 90,6% | 2006. g. (1.-3. cet.) | 6,8% | 2,3% | 4,7% | N/p | Salīdzinot ar dažādajām ekonomikas nozarēm, finanšu pakalpojumi, importa un eksporta tirdzniecība un transporta pakalpojumi 2006. gadā bija visdinamiskākie ekonomikas elementi. Honkonga saglabāja savu reģionālā finanšu, tirdzniecības, loģistikas un transporta pakalpojumu centra lomu. Turklāt Honkonga guva ārkārtīgi lielu atzinību vairākās starptautiskās aptaujās, ko veica pasaules vadošās iestādes; tās vidi raksturoja kā uzņēmējdarbībai draudzīgu. Finanšu nozares augsto sniegumu, jo īpaši vērtspapīru tirgū, izraisīja lielā likviditāte reģionā. Kapitāltirgus darbības saistībā ar kontinentālās Ķīnas uzņēmumiem bija sekmīgas. Honkonga 2006. gadā sekmīgi pievienojās vairākiem lieliem Ķīnas uzņēmumiem, tostarp nodrošinot pasaulē līdz šīm lielāko akciju sākotnējo publisko piedāvājumu Ķīnas Rūpniecības un komercbankai. Honkongā gada laikā iegūto līdzekļu kopums sasniedza rekordaugstu līmeni, kas apjoma ziņā pielīdzināms līmenim Londonā un Ņujorkā. Atspoguļojot labās tirgus perspektīvas, kopš 2006. gada Hang Seng indekss un Honkongas fondu biržas tirdzniecības apjomu līmenis ir līdz šim augstākais. Honkongas kapitāla tirgum joprojām ir galvenā nozīme attiecībā uz finansējumu Ķīnas valsts uzņēmumiem, privāto uzņēmumu paplašināšanai un tās apjomīgajai infrastruktūras attīstības programmai. CEPA izdevīgie noteikumi ir nodrošinājuši Honkongas banku un finanšu pakalpojumu sniedzējiem vienkāršāku piekļuvi kontinentālajai Ķīnai. Pamatojoties uz 2006. gada sākumā kontinentālās Ķīnas iestāžu politiskajās deklarācijās pausto, šķita, ka Ķīna ir gatava vēl vairāk pastiprināt Honkongas līdera pozīcijas, saglabājot to kā starptautisku finanšu centru Ķīnai, cita starpā, piemēram, iesaistot Honkongu iespējamos pasākumos, kas paredzēti tirgu paplašināšanai un liberalizācijai Renminbi juaņās denominētiem finanšu instrumentiem. Attiecībā uz Honkongas un Ķīnas tirdzniecības interesēm, jo īpaši Pērļu upes deltu, joprojām notiek savstarpējas pārklāšanās un saplūšanas process. Ir izveidotas iestādes ar oficiālu statusu, lai veicinātu sadarbību un preču, pakalpojumu un cilvēku apmaiņu starp abām jurisdikcijām, tostarp Ciešāku ekonomisko partnerattiecību nolīguma ( CEPA ), Pērļu upes deltas reģionālās sadarbības pamatnolīguma, kā arī Kvalificēto migrantu uzņemšanas shēmas noslēgšanu nākotnē. Honkongai ir nepieciešams būtisks atbalsts, lai sekmētu tās turpmāko izaugsmi un ekonomikas attīstību, turklāt saistībā ar divu ekonomiku turpmāko integrāciju tai radies arī izaicinājums saglabāt savu liberāli kosmopolītisko nostāju un brīvā tirgus uzņēmējdarbības praksi. Saistībā ar budžetu Honkongas valdība 2006. gada jūlijā uzsāka apspriedes par visaptverošu preču un pakalpojumu nodokli (PPN), cenšoties paplašināt šauro nodokļa bāzi, lai novērstu šķēršļus saistībā ar valsts ieņēmumiem. Ņemot vērā finansiālo slogu ilgtermiņā, ko rada iedzīvotāju novecošanās, un pašreizējo galveno ieņēmumu avotu nepastāvību, Honkongas valdība uzskatīja par nepieciešamu ieviest nodokļu reformas stabilāka finanšu pamata nodrošināšanai. Tomēr ne politiskās partijas, ne uzņēmēji, ne sabiedrība kopumā neatbalstīja PPN priekšlikumu. Decembrī, saskaroties ar plašu un spēcīgu opozīciju, valdība apturēja savu PPN priekšlikumu. Honkonga ir viena no retajām valstīm ar augstu ienākumu līmeni, attīstītu ekonomiku, kurai nav visaptveroša pievienotās vērtības nodokļa. Divpusējie ES un Honkongas tirdzniecības un ekonomiskie sakari ir cieši, un tirgus nesaskaņas vērojamas ļoti reti. Honkongas iestādes joprojām bieži un regulāri sazinās ar ārzemju un vietējām uzņēmumu apvienībām, uzklausa to bažas. Ženēvā 15. decembrī notikušajā tirdzniecības politikas pārbaudē PTO dalībnieki Honkongas tirdzniecības politikas režīmā kopumā atzinīgi novērtēja to, ka mikroekonomikas līmenī problēmu gandrīz nav. ES un Honkongas divpusējās tirdzniecības straujš pieaugums notika 2006. gadā. ES kļuva par otro lielāko Honkongas tirdzniecības partneri 2006. gadā aiz kontinentālās Ķīnas. Galvenokārt pieaugums attiecās uz tādām precēm kā biroja iekārtas un tekstilijas. ES un Honkongas tirdzniecība | Gads | ES imports no Honkongas (miljardi euro) | Izmaiņas gadā % | ES eksports uz Honkongu (miljardi euro) | Izmaiņas gadā % | ES tirdzniecības pārpalikums (miljardi euro) | Kopējais tirdzniecības apjoms (miljardi euro) | 2006. g. | 14,2 | 33,9 | 21,5 | 5,3 | 7,2 | 35,8 | Avots: Eurostat | Intelektuālā īpašuma tiesības. Eiropas Komisija atzinīgi novērtē Honkongas neatlaidīgo darbu intelektuālā īpašuma tiesību aizsardzības jomā. Honkongas valdības pasākumi, proti, partnerības stiprināšana ar rūpniecību, sabiedrības izpratnes padziļināšana attiecībā uz intelektuālā īpašuma tiesību nozīmību, jaunu tiesību aktu ieviešana un lielāks izpildes kontroles darbs, ir ievērojami uzlabojuši intelektuālā īpašuma tiesību aizsardzību. Tomēr Komisija uzskata, ka dažās jomās problēmas saistībā ar intelektuālā īpašuma tiesībām vēl nav pilnībā atrisinātas. Komisiju joprojām satrauc tas, ka Honkonga turpina ļaut uzņēmumiem reģistrēties ar nosaukumiem, kas ir identiski vai ļoti līdzīgi ES plaši pazīstamiem zīmolu nosaukumiem, kas tādējādi pārkāpj ES uzņēmumu tiesības, darbojoties kontinentālajā Ķīnā. Turklāt Komisiju uztrauc arī tas, ka personas, kurām ir farmācijas produktu patenta tiesības, esošajā reģistrācijas sistēmā nav pietiekami aizsargātas. Konkurences tiesības. Eiropas Komisija atzinīgi vērtē īpašās pārvaldes apgabala valdības nodomus saistībā ar jauniem visaptverošiem tiesību aktiem par konkurenci. Konkurences politikas pārbaudes komiteja savā jūnija ziņojumā secināja, ka Honkongai vajadzīgi starpnozaru konkurences tiesību akti, kas paredzēti īpaša veida pret konkurenci vērstas rīcības novēršanai, kurus īstenotu neatkarīga konkurences komisija. Honkongas valdība ir uzsākusi publiskas apspriedes par minēto, kuras beigsies 2007. gada februārī. Komisija ar lielu interesi turpina uzraudzīt notikumus šajā jomā. Civilā aviācija. Komisija ir ierosinājusi sarunas ar īpašās pārvaldes apgabala valdību par nepieciešamību grozīt esošos divpusējos gaisa satiksmes pakalpojumu nolīgumus starp Honkongu un ES dalībvalstīm, lai nodrošinātu to atbilstību Kopienas tiesību aktiem. Komisija aicināja īpašās pārvaldes apgabala valdību savstarpējās interesēs prioritārā kārtā atjaunot juridisko noteiktību šiem nolīgumiem. Šajā sakarā Komisija ir ierosinājusi abu pušu „horizontālu nolīgumu”, kas nodrošinātu stabilu juridisko pamatu visiem esošajiem nolīgumiem. Komisija ir ņēmusi vērā īpašās pārvaldes apgabala valdības paustās bažas un atzinīgi vērtē tās piekrišanu sākt sarunas ar Komisiju. Vīna nodoklis. Eiropas Komisiju nepatīkami pārsteidza tas, ka Honkongas valdība nav pārskatot samazinājusi ārkārtīgi augsto akcīzes nodokli vīnam 2006./2007. budžeta gadā, kas tika saglabāts 80% apmērā. ES direktīva par uzkrājumu aplikšanu ar nodokļiem. Komisija 2006. gadā izrādīja interesi sākt ievadsarunas ar īpašās pārvaldes apgabala valdību nolūkā veicināt tādu pasākumu ieviešanu, kas ir līdzvērtīgi EK direktīvai par uzkrājumu aplikšanu ar nodokļiem. Saskaņā ar tās noteikto nodokļu politiku – pēc iespējas plašāk veicināt starptautiski atzītus labas pārvaldes principus – Komisija ierosina sadarboties ar Honkongu, lai uzlabotu pārskatāmību un informācijas apmaiņu, nostiprinot izpildes kontroles pasākumus, lai novērstu izvairīšanos no nodokļu maksāšanas un jo īpaši, lai veicinātu tādu pasākumu piemērošanu, kas ir līdzvērtīgi pasākumiem, kurus Eiropas Savienībā piemēro no uzkrājumiem gūtu ienākumu aplikšanai ar nodokļiem. Komisija atzinīgi vērtē īpašās pārvaldes valdības piekrišanu risināt darba līmeņa ievadsarunas par šo jautājumu. Ciešāku ekonomisko partnerattiecību nolīgums (CEPA). Ir sācies pirmā 2003. gadā parakstītā Honkongas un kontinentālās Ķīnas brīvās tirdzniecības nolīguma ceturtais posms. III papildinājumu ( CEPA IV) parakstīja 2006. gada 27. jūnijā. Kontinentālā Ķīna un Honkonga turpināja sadarbību, lai abām pusēm uzlabotu piekļuvi tirgum, un vienojās par turpmākiem liberalizācijas pasākumiem, kas attiecas gan uz precēm, gan pakalpojumiem, kā arī par veicināšanas pasākumiem intelektuālā īpašuma tiesību aizsardzības jomā. Saskaņā ar kārtību, kas stājās spēkā 2006. gada 1. janvārī, visiem Honkongas izcelsmes ražojumiem (izņemot dažas aizliegtās preces), tos importējot kontinentālajā Ķīnā, piemēro beztarifa režīmu, ja tie atbilst CEPA izcelsmes noteikumiem. Kopumā ir liberalizētas 27 pakalpojumu nozares, ievērojot CEPA , kopš tā pilnībā tika ieviesta 2004. gadā. Brīvās tirdzniecības režīms nodrošina Honkongas pakalpojumu sniedzējiem plašāku piekļuvi tirgum, turklāt dažās nozarēs pat piemēro WTO plus režīmu, tostarp tūrismam, juridiskajiem pakalpojumiem, audiovizuālajiem pakalpojumiem, transporta pakalpojumiem un izplatīšanas pakalpojumiem. Pakalpojumu nozarēm piešķirtie labvēlīgie nosacījumi ir vēl vairāk nostiprinājuši Honkongas kā pakalpojumu centra statusu. Vide . Plaši zināms, cik prioritāra ES ir tādu jautājumu risināšanu, kas skar klimata izmaiņas, gaisa, ūdens un cita veida piesārņojumu. Komisija uzskata, ka starptautiskā pārrobežu sadarbība šajā sakarā ir būtiska un tās sniegtais labums būs globāls. Komisija atzinīgi novērtē Honkongas valdības priekšlikumus jauniem vides pasākumiem, kas izklāstīti galvenās izpildpersonas 2006. gada oktobra politiskajā uzrunā, jo īpaši norādi uz EURO standartiem un pamatnostādnēm, kā arī to ierosināto piemērošanu. Komisija ir gatava sadarboties ar Honkongu, lai palīdzētu minēto pasākumu īstenošanā un veicinātu tos un lai attiecīgā gadījumā izpētītu trīspusējas sadarbības iespējas ar kontinentālo Ķīnu. ES un Honkongas attiecības Komisija 26. oktobrī pieņēma paziņojumu „Eiropas Savienība, Honkonga un Makao: sadarbības iespējas 2007. – 2013. gadā”[1], kuru Padome apstiprināja 12. decembra secinājumos. Komisija norādīja septiņas galvenās nozares, kurās turpināt pilnveidot sadarbību: tirdzniecība un muita; finanses; iedzīvotāju (tai skaitā akadēmisko aprindu pārstāvju) savstarpējās saites; transports; vide; veselības aprūpe un pārtikas nekaitīgums. Turklāt tā ierosināja organizēt regulāras, saturiskas sarunas starp Komisiju un Honkongas īpašās pārvaldes apgabala valdību par tās kompetencē esošajiem jautājumiem. Padome 21. decembrī pieņēma finanšu instrumentu sadarbībai ar rūpnieciski attīstītākajām valstīm un citām valstīm, kurās ir augsts ienākumu līmenis, un to teritorijām, tostarp Honkongu. Komisija apspriedīsies un vienosies ar Honkongu par sadarbības programmas elementiem, kuras sākums paredzēts 2007. gada beigās. Komisijas priekšsēdētājs Barroso 7. novembrī Briselē uzņēma Honkongas galveno izpildpersonu Donald Tsang . Abi vadītāji vienojās par to, ka „Honkongai un Eiropas Savienībai ir jāpilnveido, jāpaplašina un jāpadziļina sadarbība jomās, kas skar vispārējas intereses”. Viņi vienojās sākt strukturētu dialogu, lai saglabātu ciešas saites visos līmeņos un nodrošinātu pozitīvu attiecību attīstību, ātri un efektīvi nosakot un risinot visas problēmas un iespējas. Starp Eiropas Komisiju un Honkongu 2006. gadā notika virkne augsta līmeņa sanāksmju un delegāciju apmeklējumu, kas stiprināja abu pušu attiecības. - EK un Honkongas Atpakaļuzņemšanas komiteja janvārī tikās Honkongā un pārskatīja EK un Honkongas Atpakaļuzņemšanas nolīgumu. - Veselības un patērētāju aizsardzības komisārs Markos Kyprianou uz Honkongu devās, vadot lielu delegāciju, lai apspriestos par gatavību iespējamam pandēmijas uzliesmojumam un apmeklētu Honkongas veselības aprūpes iestādes. - Ekonomikas un finanšu lietu ģenerāldirektors Klaus Regling un Eiropas Centrālās bankas valdes loceklis Jose Manuel Gonzalez-Paramo Honkongā februāri vadīja ievērojamu konferenci „ EURO – mācību stundas Eiropas un Āzijas finanšu tirgiem” sadarbībā ar Joseph Yam , Honkongas Monetārās iestādes galveno izpildpersonu. - Maijā notika iekšējā tirgus un pakalpojumu komisāra Charlie McCreevy vizīte, lai tiktos ar finanšu pakalpojumu un Valsts kases sekretāru Frederick Ma , kā arī Honkongas Vērtspapīru un standartizētu nākotnes darījumu komisijas, Honkongas Monetārās iestādes un Honkongas Fondu biržas augstākā ranga amatpersonām. - Decembrī informācijas sabiedrības un plašsaziņas līdzekļu komisāre Viviane Reding apmeklēja Honkongu, lai piedalītos Starptautiskajā Telekomunikāciju apvienības „ Telecom World 2006 ” konferencē. Eiropas Komisijas biroju Honkongā atvēra 1993. gadā, un sešpadsmit Eiropas Savienības dalībvalstīm joprojām ir akreditētas pilna laika vietējās diplomātiskās pārstāvniecības, kas vada attiecības ar Honkongu (Portugāles pārstāvniecība atrodas netālu no Makao). Pamatojoties uz Honkongas valdības 2006. gada augusta statistikas datiem, Honkongā dzīvo aptuveni 37 000 Eiropas Savienības pilsoņu. ES tautas diplomātiju Honkongā pastiprināja 2006. gadā. Visā attiecīgā gada laikposmā Eiropas Komisijas Birojs Honkongā ir īstenojis aktīvu un paplašinātu informatīvo un tautas diplomātijas programmu, atspoguļojot Honkongas masu medijos un sabiedrībā ES vērtības un politikas ekonomikas, reglamentējošā, sociālā, izglītības un kultūras jomā. Turklāt, lai apspriestu un izpētītu minētos jautājumus un, ja iespējams, pilnveidotu un paplašinātu turpmāko ES un Honkongas sadarbību jomās, kas skar vispārējas intereses, Eiropas Komisijas Honkongas birojs 2006. gadā Honkongā organizēja astoņus konsultatīvos seminārus, kuros piedalījās vairāk nekā 200 pārstāvji no dažādām Honkongas sabiedrības nozarēm: pārstāvji no izglītības un pētniecības, vides, veselības, pārtikas un produktu nekaitīguma, tirdzniecības, ekonomikas un finanšu nozares, Eiropas tirdzniecības kameras un Honkongā reģistrēto uzņēmumu kopienas un eksportētāji uz ES tirgu, kā arī seminārus ES dalībvalstu delegāciju vadītājiem un tirdzniecības komisāriem Honkongā. [1] „Eiropas Savienība, Honkonga un Makao: sadarbības iespējas 2007. – 2013. gadā”. Komisijas paziņojums Padomei un Eiropas Parlamentam, COM(2006) 648 galīgā redakcija, 26.10.2006.